URTEAN ZEHARREKO XX. DOMEKEA - A 

SARRERAKO OHARKIZUNA 

Senideok, ondo etorriak elizkizun honetara. 

Jaunaren Eguna ospatzeko alkartuta gagoz, Urtean Zeharreko hogeigarren Domeka honetan. Jaungoikoak, inor 
baztertu barik, guztioi dei egin deusku. Gu danok onartzeko prest dago. Fedez entzun dagigun Haren mezua eta, 
gure arteko banakuntzak eta alkar baztertzeak gaindituz, anaitasunean ospatu dagigun Eukaristia hau. 

"Bihotz batez alkarturik... " 

DAMU-OTOITZA 

Senideok, harroak eta euren buruak ontzat eukezanak izan ezik, beste guztiak onartzen zituan Jesusek. Meza 
santua hasterakoan, apalatasunez eta erruki eske, hurreratu gaitezan Jaunagana: 

- Jesus Jauna, gure fedea makala dala ikusita, esaten deutsugu: ERRUKI, JAUNA. 

- Jesus Jauna, gure maitasuna mugatua dalako, dinotsugu: KRISTO, ERRUKI. 

- Jesus Jauna, gure itxaropena indargetua dala ikusirik, uste gsoz dinotsugu: ERRUKI, JAUNA. 

Is 56, 1. 6-7 

Israeldarrak uste eben eurak bakarrik zirala Jaungoikoak maite eban herria. Baina, Jaungoikoak, Isaiasen ahoz, 
hauxe esango deutse: Jaungoikoak kanpotarrak ere maite dituala, on egiten daben guztiak batuko dituala bere 
mendi santuan. 

Erantzun-Salmoa: "Kanta Jaunari, lur guztia..." 

Erm 11, 13-15.29-32 

San Paulo bere herria dan Israelen salbamenagaz kezkatuta dago. Bere herritarrak Jesusi jarraitzen ikusi nahi 
leukez. 

Mt 15, 21-28 

Prestau gaitezan Jesusen berbak entzuteko. Jesusek bere herritarren artean iragarten dau batez ere bere barri ona; 
baina kanpotarrakanaino ere heltzen da bere salbamena. "Aleluia". 

JAINKO HERRIAREN OTOITZA 

Senideok, ebanjelioko emakumeak lez, uste osoz otoitz egin dagigun, geuretzat eta gizon-emakume guztientzat 
Jaunaren errukia eskatuz: 

- Gure fedearen indarrak eraginda, gizon-emakume guztien bardintasuna eta anaitasuna bilatzen ahalegindu 
gaitezan. ESKATU DEIOGUN JAUNARI. 

- Munduko herri eta giza-talde baztertuek, gure laguntzaz, gainditu dagiezala menperatzen dituen hormak eta 
loturak. ESKATU DEIOGUN JAUNARI. 

- Judutar herriak eurei antzina agindu jaken Salbatzailea etorri zala ikusi dagian eta Jesusegan sinistu dagian. 
ESKATU DEIOGUN JAUNARI. 

- Gu guztiok, ebanjelioko emakumea lez, sinismen haundikoak izan gaitezan eta horretarako behar dogun grazia 
izan dagigun. ESKATU DEIOGUN JAUNARI. 

Gizon-emakume guztion Aita, hauxe da gure otoitza. Emoiguzu eskatu deutsuguna, fedean hazi eta sendotu 
gaitezan. Jesukristo gure Jaunaren bitartez. Amen. 

